VEGA præsenterer

**Benal inviterer til kæmpe klubfest i VEGA**

*Den 28. december får den ustoppelige duo Benal Store VEGA til at sitre på ny, når de er tilbage med deres potente hiphop og eklektiske nærvær.*

I foråret sidste år ramte triumftoget Benal VEGA med lynets hast! Med to magiske koncerter i et komplet udsolgt Store VEGA, cementerede rapper Benjamin Hav og producer Albert Wanscher, at de hører til på øverste hylde, når det glæder højintense og energiske koncerter. Soundvenues anmelder kvitterede med fem stjerner til den karismatiske duo og skrev:

*”Marionetført rapflow, skæve autotunede råb og en perfekt basset lyd skabte rammerne for klubfesten i Store Vega, hvor et hav af gæster besøgte den smukke scene badet i lækkert lys og lysflader, der udvidede duoens udtryk.”*

Triumftoget blev sidste år fordret med nyt kul i form af det anmelderoste surprise album *Benjamin og Albert*. Med en stor håndfuld nye hits tilføjet til det imponerende bagkatalog rejser duoen på Danmarksturné under titlen Benal Amazing Tour 2019. I pressemeddelelsen skriver de bl.a.:   
 *”Benal Amazing Tour 2019 bliver en fest for livet. Det bliver power, body, lights og amazing'ness. Det bliver Tina Turner i Las Vegas med de flotte ben. Det bliver en campingvogn fyldt med alt hvad du elsker, på nær din fulde onkel. Han står uden for campingvognen og kigger koldt ind ad det lille vindue, mens hans bukser fyldes langsomt med urin og vemod.”*

Den skudsikre duo møder deres fans i mørket med atmosfæriske, tunge produktioner, der rammer en lige i mellem fulgt af deres livsnære, hudløst ærlige tekster, som rammer en lige i hjertet. Der bliver uddelt musikalske lussinger og heftige flows, som efterlader lytteren med sved på panden og gåsehud fra top til tå.

Benjamin Hav er opvokset i et digterhjem og formår med en legende lethed at sammensætte og levere dybsindigt nærværende tekster. Albert Wanscher har en baggrund i den elektroniske verden, hvor han tidligere havde kontrakt med et engelsk, elektronisk musikselskab. Sammen fandt de fælles fodfæste og med deres unikke sammensætning har duoen formået at indtage den danske musikscene med største overbevisning. Det er forskellighederne, der muliggør Benals sproglige vandring i den danske ordbog ovenpå elektroniske beats, som favner både det hurtige og hårdtslående.

**Fakta om koncerten**Benal (DK)  
Lørdag den 28. december, kl 20.00  
Store VEGA, Enghavevej 40, 1674 København V  
Billetpris 280 kr. + gebyr  
Billetsalget starter i dag via vega.dk og Ticketmaster